<classify> WATANZANIA wametakiwa kujitokeza kwa wingi kuishangilia timu ya taifa ya vijana chini ya umri wa miaka 17 itakayoshiriki fainali za Kombe la Mataifa Afrika ya Afcon 2019 itakayoanza jijini Dar es Salaam Jumapili.Serengeti Boys itafungua dimba kwenye Uwanja wa Taifa kwa kucheza dhidi ya mabingwa mara tatu wa Afrika na mabingwa mara tano wa dunia Nigeria. Mkurugenzi wa Maendeleo ya Michezo nchini, Dk Singo aliyasema jijini Dar es Salaam jana wakati wa hafla ya DStv ya kuhamasisha watu kujitokeza kwa wingi kuishangilia timu hiyo iliyopo katika Kundi A pamoja na Nigeria, Angola na Uganda.Hafla hiyo iliwahusisha wachezaji wa zamani, wasanii na wadau wengine wa michezo kuhakikisha wanatumia nafasi au tasnia zao kuwahamasisha watu kujitokeza kwa wingi kuujaza uwanja huo wa Taifa. Singo alisema kuwa DStv ambayo imekuwa mstari wa mbele kusaidia maendeleo ya michezo mbalimbali hapa nchini, imebuni kitu cha maana kuhakikisha watoto wetu hao wanaungwa mkono kwa watazamaji kuingia kwa wingi uwanjani na kuwashangilia.Naye Mkuu wa Masoko wa MultiChoice Tanzania, Ronald Shelukindo alisema wakati akimkaribisha Singo kuwa ni jukumu la kila Mtanzania kujitokeza kuishangilia Serengeti na wale ambao hawatakuwa na nafasi ya kwenda uwanjani, basi wataziona mechi hizo kupitia DStv.Alisema kuwa DStv imeanzisha kampeni hiyo ya uhamasishaji inayojulikana kama DStv Inogile na imehakikisha kuwa michuano mbalimbali ya kimataifa inarushwa mubashara tena katika kifurushi cha chini kabisa cha DStv Bomba cha Sh 19,000 tu. Kwa upande wa michuano ya Afcon ya U-17, Shelukindo alisema DStv itakuwa ikifanya kampeni kwa njia mbalimbali ikiwemo kwa njia ya mitandao na matangazo mbalimbali kuhamasisha na kuitia nguvu timu ya taifa ili iweze kufanya vizuri katika mashindano hayo.  <topic>: KITAIFA 